DA Den Europæiske Unions Tidende C 276/17

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 276/08

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»ACEITUNA DE MALLORCA«/»ACEITUNA MALLORQUINA«/»OLIVA DE MALLORCA«/»OLIVA MALLORQUINA«

EF-Nr.: ES-PDO-0005-01051-29.10.2012

BGB ( ) BOB ( X )

1. Betegnelse

»Aceituna de Mallorca«/»Aceituna Mallorquina«/»Oliva de Mallorca«/»Oliva Mallorquina«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede oprindelsesbetegnelse »Aceituna de Mallorca«/»Aceituna Mallorquina«/»Oliva de Mallorca«/»Oliva Mallorquina« dækker tre olivenvarianter: grønne, udstenede grønne og naturligt sorte. Der er tale om bordoliven af den naturligt forekommende mallorcanske sort, som er delvist fermenteret i saltvand. Endvidere er de udstenede grønne oliven krydret med fennikel og chilipeber, mens de naturligt sorte oliven er krydret med mallorcansk olie (»Aceite de Mallorca«).

De oliven, som er omfattet af den beskyttede oprindelsesbetegnelse, har følgende organoleptiske og fysisk-kemiske egenskaber:

— Form: ténformet, en anelse asymmetrisk, med afrundet spids, ingen navle og oftest med små lenticeller.

— Størrelse: lille-mellemstor.

— Farve: grøn, gulgrøn eller brunsort, afhængigt af modningsgrad.

— Udseende: skinnende.

— Kød: løsnes let fra stenen (»flydende sten«).

— Smag: overvejende bitter.

— Kødets fornemmelse i munden: olieagtig.

— Umættede fedtsyrer: ≥ 83 % af det samlede fedtsyreindhold.

— Oliesyre + linolsyre: ≥ 78 % af det samlede fedtsyreindhold.

— Polyphenoler i alt: ≥ 245 mg gallusgarvesyre/100 g.

— Egnethed til konservering: meget velegnet.

Det er olivenernes modningsgrad ved plukning, der bestemmer, hvorvidt der er tale om grønne eller sorte oliven. Modningsgraden kombineret med produktionsmetoden, især krydringen, gør det muligt at opnå tre varianter med følgende egenskaber:

1) Hele grønne oliven

Oliven, der plukkes før vinter. Sælges i pakker, hvor de er dækket af en væske, der indeholder mindst 6 % natriumklorid og en pH-værdi på højst 4,3.

Organoleptiske egenskaber:

Farve: grøn til gulgrøn med lav intensitet.

Aroma: intens grøntsags- (olivenblade) og mineralaroma (saltvand).

Konsistens: fast og knapt deformerbar. Den følelse, den giver i munden, er kendetegnet ved stor fasthed, sammenhæng og lav sprødhed. Tygningen af olivenen er hørbar og giver en olieagtig følelse i munden.

Smag: intens — balance mellem syre, salt og bitterhed.

Smagsfornemmelse: udtalt skarp og krydret.

Lang eftersmag og udtalt skarphed.

2) Udstenede grønne oliven

Oliven, der plukkes før vinter, som er udstenet og krydret med fennikel (Foeniculum vulgare Mill.) og chilipeber (Capsicum annum L.) fra Mallorca. Sælges i pakker, hvor de er dækket af en væske, der indeholder mindst 6 % natriumklorid og en maks. pH-værdi på 4,3.

Organoleptiske egenskaber:

Farve: grøn til gulgrøn, skinnende.

Aroma: intens grøntsagsagtig med tydeligt aftryk af de aromatiske planter (fennikel) og antydning af chilipeber.

Konsistens: blød, deformerbar og elastisk, hvilket fremhæver de uregelmæssige indhak i skallen og kødet fra udsteningsprocessen. Føles blød og olieagtig i munden med gennemsnitlig sammenhæng.

Smag: intens, salt og bitter.

Smagsfornemmelse: udtalt skarp og krydret.

Eftersmag: lang.

3) Naturligt sorte oliven

Disse oliven plukkes efter vinter og krydres med mallorcansk olie. De sælges i pakker uden væske.

Organoleptiske egenskaber:

Farve: mørkebrun, næsten sort.

Aroma: jordagtig, gennemsnitlig intensitet.

Konsistens: overfladen er glat og føles uregelmæssig. Kødets konsistens føles olieagtig, blød og saftig i munden, lav sammenhæng.

Smag: intens med balance mellem syre og salt.

Smagsfornemmelse: en anelse bitter og skarp.

Eftersmag: mellemlang.

3.3. Råvarer (kun for forarbejdede produkter)

Kun oliven af den naturligt forekommende mallorcanske sort og produceret på Mallorca kan anvendes.

De grønne og de udstenede grønne oliven plukkes, når de er unge, dvs. før vinter, og de naturligt sorte oliven plukkes, når vinteren er overstået.

De udstenede grønne oliven krydres med fennikel (Foeniculum vulgare Mill.) fra Mallorca, chilipeber (Capsicum annum L.) fra Mallorca og salt.

De naturligt sorte oliven krydres med mallorcansk olie.

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Produktionen og forarbejdningen (udvælgelse, vaskning, udstening, saltning og krydring) af de oliven, der er beskyttet af oprindelsesbetegnelsen, finder sted på Mallorca.

3.6. Særlige regler vedrørende udskæring, rivning eller emballering osv.

Emballeringen anses for at være sidste trin i produktionen og er afgørende for konserveringen af olivenerne og sikring af deres særlige kvalitetsegenskaber.

Grundet produktets særlige egenskaber, navnlig produktionssystemet og produktets letfordærvelige karakter, emballeres olivenerne på Mallorca for at:

a) bevare olivenernes særlige egenskaber og sikre deres kvalitet. Virksomhedslederne påtager sig fuldt ud og kollektivt dette ansvar af følgende årsager: 1) Behovet for at bevare den traditionelle metode til fremstilling af produktet på Mallorca, hvilket i høj grad bidrager til at sikre slutproduktets specifikke egenskaber. Producenterne råder over de relevante teknikker og den fornødne ekspertise til at sikre korrekt behandling. Det bør bemærkes, at oliven er en sart og letfordærvelig frugt. Endvidere kan den naturlige måde at forarbejde produktet på forårsage uønskede sekundære fermenteringer. Da Mallorca er en ø, indebærer bulktransport af oliven til områder uden for produktionsområdet, at produktet skal transporteres over store afstande ad søvejen. Olivenernes kvalitet kan således blive påvirket af temperaturen og andre miljøfaktorer, der kan ændre produktets smag, aroma og konsistens, hvorfor ompakning og videre forarbejdning af produktet er strengt forbudt. 2) Alene tilstedeværelsen af to forskellige emballeringsmetoder, inden for og uden for produktionsområdet, med og uden systematisk kontrol af processen, kunne forringe tilliden til den beskyttede oprindelsesbetegnelse

b) garantere produktets sporbarhed og oprindelse.

Kontrol- og certificeringssystemet garanterer olivenernes oprindelse og sporbarhed, forudsat at de fremstilles, forarbejdes og emballeres på Mallorca, hvorved det undgås, at produktet blandes med oliven af anden oprindelse.

3.7. Specifikke mærkningsregler

Etiketten på hver enkelt pakke oliven, der sælges under denne beskyttede oprindelsesbetegnelse, skal indeholde:

— navnet på den beskyttede oprindelsesbetegnelse

— EU-symbolet eller ordene »Beskyttet oprindelsesbetegnelse«

— en etiket med en fortløbende alfanumerisk kode, der gør det muligt at spore produktet.

4. Præcis afgrænsning af det geografiske område

Det geografiske område omfatter hele øen Mallorca, som er beliggende i den selvstyrende region Balearerne (Spanien).

5. Tilknytning til det geografiske område

5.1. Det geografiske områdes egenart

Landbrugsjorden, som er velegnet til dyrkning af de oliven, der er omfattet af den beskyttede oprindelsesbetegnelse, er kalkholdig med en gennemsnitlig til god beskaffenhed, grovkornet og basisk. Jorden er meget stenet, hvilket er en fordel i forhold til vandforvaltningen. Jorden er sammensat af vandrette lag, hvorimellem fint ler er akkumuleret. Dette skaber de ideelle betingelser for oliventræernes rodsystemer.

Dyrkningen foregår normalt på terrasser, da denne dyrkningsmetode passer ind i landskabet. Terrasserne vender mod syd, således at skråningerne udnyttes bedst muligt, og træerne får så meget sollys som muligt, samtidig med at de beskyttes mod de kolde vinde fra nord. Terrænets begrænsede tilgængelighed betyder, at olivenerne skal håndplukkes, hvorved de bedste oliven kan udvælges.

Det eneste vand, der tilføres, er regnvand. Landbrugernes erfaringer viser, at kunstvanding har en negativ indvirkning på olivenernes karakteristiske konsistens, og det er derfor forbudt.

Til de mallorcanske oliven anvendes der udelukkende rodstokke fra vilde oliventræer, som er ideelle, fordi de er meget hårdføre og gror vildt på Mallorca, hvilket gør, at de er perfekt tilpasset klimaet.

Traditionelt set har landbrugerne også holdt får, der har haft tre funktioner: at fjerne ukrudt og rodskud samt tilvejebringe organisk gødning.

Krydringsteknikken, som også er tæt forbundet med det geografiske område, er et resultat af producenternes knowhow. De udstenede grønne oliven krydres således ved at tilsætte fennikel og chilipeber fra øen — begge ingredienser er velkendte og værdsættes af de mallorcanske forbrugere. Krydringen af de sorte oliven med olier fra produktionsområdet er yderligere et bevis på, hvor tæt produktet er knyttet til området.

Virksomhedsledernes ekspertise, der i de fleste tilfælde er overleveret mundtligt, er resultatet af flere århundreders dyrkning og forarbejdning af oliven og er en garanti for kvaliteten. Eksempelvis gør en række effektive dyrkningsmetoder, som er baseret på landbrugernes erfaring, det muligt at reducere eller helt undgå dårlige oliven, som ikke er egnet til produktion. Endvidere gør producenternes indgående kendskab til oliven det muligt at undgå fermenteringer og andre forandringer ved produktet. Alt dette opnås ved at tilpasse forholdene vedrørende forarbejdning, miljø, arbejdstagere og udstyr til olivenernes egenskaber.

Landbrugernes specifikke kendskab omfatter podning på vilde oliventræer, udvikling af tørre olivenlunde for at give olivenerne en mere intens smag og håndplukning af frugten på det modningstidspunkt, der er optimalt for de enkelte varianter. Håndplukningen gør det muligt at bestemme det ideelle plukningstidspunkt, som har direkte indvirkning på to typer forbindelser i olivenerne: phenolerne og de flygtige forbindelser, der giver olivenerne deres karakteristiske smag og aroma.

Producenternes specifikke kendskab omfatter deres egne teknikker til krydring af de udstenede grønne oliven med optimale mængder af fennikel og chilipeber og krydring af de naturligt sorte oliven med mallorcansk olie. Producenterne ved også, hvordan de skal bevare olivenernes oprindelige egenskaber ved ikke at behandle dem med baser for at bevare deres bitterhed og ved at regulere pH-værdien før emballering for at forhindre sekundære fermenteringer.

5.2. Produktets egenart

Den omfattede olivensort er specifik for øen Mallorca. Den stammer fra den naturligt forekommende mallorcanske olivensort.

De særlige træk ved produkter omfattet af denne beskyttede oprindelsesbetegnelse skyldes først og fremmest de organoleptiske egenskaber bitterhed, cremethed og aroma, der giver produkterne deres gode ry.

Bitterheden er den særlige egenskab, der fremhæves af de fleste forbrugere af mallorcanske oliven. Dette skyldes det høje polyphenolindhold i de grønne og sorte oliven. Derudover ændrer den traditionelle produktionsmetode stort set ikke disse bestanddele, der fungerer som antioxidanter og skaber bitterheden og skarpheden i slutproduktet.

Mængden af umættede fedtsyrer i de mallorcanske oliven er på over 83 %, og smeltepunktet er på under 39 °C, hvilket betyder, at de opløses ved tygning, hvorved den karakteristiske olieagtige fornemmelse, som forbrugerne sætter så stor pris på, opstår.

De udstenede grønne olivens aroma indeholder et tydeligt strejf af den fennikel, der anvendes i krydringen, og har en konsistens, som er karakteristisk for sorten og produktionsmetoden.

De særlige egenskaber ved de naturligt sorte oliven stammer hovedsageligt fra sorten og plukningstidspunktet — når olivenerne nærmest er overmodne — kombineret med krydringen med olie fra området.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Oliventræet tilpasser sig de klimatiske betingelser på dyrkningsstedet og dyrkningsmetoden. Det betyder, at disse oliven er knyttet til deres geografiske område og besidder særlige egenskaber i kraft af terrænet, jordbunden og klimaet i området, landbrugernes erfaring og dyrkningstraditionerne.

De ideelle betingelser for naturlig formering af rodstokken i det geografiske område kombineret med menneskelig indgriben (udvælgelse af de bedste prøver) og evolution har givet anledning til den mallorcanske olivensort, der i kraft af dyrkningsmetoden og gamle produktionsteknikker har ført til de karakteristiske oliven, vi kender i dag.

Disse karakteristiske egenskaber skyldes fire faktorer, som bestemmer årsagssammenhængen mellem det geografiske område og produktets egenskaber: klimaet og jordbundsforholdene, de specifikke genetiske egenskaber, landbrugsressourcerne og den særlige produktionsmetode.

Området er kendetegnet ved middelhavsklima med et stort antal solskinstimer, moderate til kolde vintre og varme eller tørre/varme somre. Jordbundsforholdene er kendetegnet ved et højt kulstofindhold (kalkholdig jord). Disse faktorer bibringer olivenerne et højt indhold af polyphenoler, hvorved de får den bitre smag og skarpe smagsfornemmelse, der er så karakteristisk for mallorcanske oliven.

For så vidt angår de genetiske egenskaber, der er resultatet af den udvælgelse, som er foretaget på grundlag af landbrugernes erfaringer, er der skabt en naturligt forekommende sort med særlige genetiske og fænotypiske egenskaber. Ifølge en undersøgelse udført i 2011 af Universidad de las Islas Baleares skyldes dette en særlig fedtsyreprofil, hvilket giver disse oliven deres karakteristiske olieagtige fornemmelse med kød, som løsnes let fra stenen (»flydende sten«), hvilket gør dem ideelle til bordbrug.

Med hensyn til landbrugsegenskaberne fremhæves høsten, der foregår manuelt og ad flere omgange. Denne form for trinvise høst, hvor de hele grønne oliven og udstenede grønne oliven plukkes før vinter, og de naturligt sorte oliven plukkes efter vinter, betyder, at olivenerne modner på træet, hvorved hver af disse tre varianter får deres egne særlige organoleptiske egenskaber. Håndplukning foretaget af erfarne landbrugere gør det muligt at optimere de organoleptiske egenskaber og giver de hele grønne og udstenede grønne oliven deres karakteristiske fasthed.

Produktionsmetoden har følgende særlige træk: den traditionelle krydring af de udstenede grønne oliven med fennikel og chilipeber fra øen, der giver dem deres karakteristiske aroma. Den traditionelle krydring af de naturligt sorte oliven i form af tilsætning af mallorcansk olie giver dem den karakteristiske olieagtige fornemmelse. Eftersom olivenerne ikke forarbejdes med baser, ændres deres naturlige konsistens næsten ikke, hvorved de hele grønne og udstenede grønne oliven bevarer deres fasthed og karakteristiske bitterhed.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

http://www.caib.es/sacmicrofront/archivopub.do?ctrl=MCRST63ZI124069&id=124069

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.